Япэ лигэм и кубокым Кипрым щыщIэбэнынущ
Мазаем и 9-м щыщIэдзауэ Кипрым щекIуэкIынущ Футбол Лъэпкъ Лигэм (ФНЛ) и кубокыр къэхьыным теухуа зэхьэзэхуэ. Япэ дивизионым и командэ нэхъыфIхэм ящыщу абы хэтынущ ди «Спартак-Налшыкри».
ФНЛ-м и кубокым теухуа зэпеуэр илъэс етIуанэ хъуауэ йокIуэкI. Абы ирагъэблагъэр япэ дивизионым щызэхэт зэхьэзэхуэм и япэ къекIуэкIыгъуэм и командэ нэхъыфIи 8-рщ. ЗэрыфщIэжщи, нэгъабэ еплIанэ увыпIэр иIыгъыу «Спартак-Налшыкым» зэпеуэм и Iыхьэ ныкъуэр иухащ.
Иджыблагъэ Мэзкуу щекIуэкIа пхъэидзэм командэхэр гупитIу игуэшащ. Ди щIалэхэр япэу, мазаем и 10-м, IущIэнущ нэгъабэ ФНЛ-м и кубокыр къэзыхьа Екатеринбург и «Урал»-м. Махуищ дэкIынурэ, налшыкдэсхэм хьэрхуэрэгъу яхуэхъунущ Волгоград и «Ротор»-р. Мазаем и 16-м «Спартак-Налшыкыр» ещанэу дэджэгунущ Новосибирск и «Сибирь»-м.
Адрей гупым щызэпеуэнущ Томск и «Томь»-р, Калининград и «Балтика»-р, Нижнекамск и «Нефтехимик»-р, Хабаровск и «СКА-Энергия»-р.
Зыхэт гупым бжьыпэр щызубыдхэр кубокым и финалым щызэдэджэгунущ. ЕтIуанэ хъуахэр ещанэ увыпIэм щIэбэнынущ.
Зэхьэзэхуэм щытекIуэм саугъэту сом мелуанрэ мин 200-рэ хуагъэуващ. Абы финалым щыхигъащIэм сом мин 800 лъысынущ. Ещанэ увыпIэр къэзыхьым сом мелуан ныкъуэ и Iэрылъхьэщ.
ИджыпстукIэ «Спартак-Налшыкым» Тыркум зыщегъасэ. Абы мазаем и пэщIэдзэхэм къикIыжынурэ, щIалэхэм тхьэмахуэкIэ зрагъэгъэпсэхуа иужькIэ, Кипрым кIуэнущ.
Жыласэ Заурбэч.
